Document ID: 32008D0386

KOMISJONI OTSUS,
23. aprill 2008,
millega muudetakse lisa A otsuses 2006/679/EÜ, mis käsitleb üleeuroopalise tavaraudteevõrgustiku kontrolli ja signaalimise alasüsteemi tehnilisi koostalitlusnõudeid, ning lisa A otsuses 2006/860/EÜ, mis käsitleb üleeuroopalise kiirraudteesüsteemi juhtkäskude ja signaalimise allsüsteemi koostalitluse tehnilist kirjeldust
(teatavaks tehtud numbri K(2008) 1565 all)
(EMPs kohaldatav tekst)
(2008/386/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. juuli 1996. aasta direktiivi 96/48/EÜ üleeuroopalise kiirraudteevõrgustiku koostalitlusvõime kohta, (1) eriti selle artikli 6 lõiget 1,
võttes arvesse Euroopa Parlamendi ja nõukogu 19. märtsi 2001. aasta direktiivi 2001/16/EÜ üleeuroopalise tavaraudteevõrgustiku koostalitlusvõime kohta, (2) eriti selle artikli 6 lõiget 1,
ning arvestades järgmist:
(1)
Komisjoni otsuses 2006/679/EÜ (3) sätestati üleeuroopalise tavaraudteesüsteemi juhtkäskude ja signaalimise allsüsteemi esimene koostalitluse tehniline kirjeldus (KTK).
(2)
Komisjoni otsuses 2002/731/EÜ (4) sätestati üleeuroopalise kiirraudteesüsteemi juhtkäskude ja signaalimise allsüsteemi esimene koostalitluse tehniline kirjeldus (KTK); see tunnistati kehtetuks ja asendati komisjoni otsusega 2006/860/EÜ. (5)
(3)
Otsusega 2007/153/EÜ kohandati otsuste 2006/679/EÜ ja 2006/860/EÜ lisa A vastavalt tehnilisele arengule.
(4)
Võttes arvesse Euroopa Raudteeagentuuri töörühmade vahel saavutatud kokkulepet „SUBSET-108” osas, tuleb ajakohastada lisa A.
(5)
Vastavalt direktiivi 96/48/EÜ artikli 6 lõikele 2 ja direktiivi 2001/16/EÜ artikli 6 lõikele 2 vastutab asjaomane agentuur KTKde ülevaatuse koostamise ja ajakohastamise ning asjakohaste soovituste tegemise eest artiklis 21 osutatud komiteele, et võtta arvesse tehnilisi arenguid või sotsiaalseid nõudeid.
(6)
Vastavalt Euroopa Parlamendi ja nõukogu määruse (EÜ) nr 881/2004 (6) artiklile 12 tagab Euroopa Raudteeagentuur KTKde kohandamise vastavalt tehnilisele progressile ja turusuundumustele ning teeb komisjonile ettepanekuid muudatuste tegemiseks KTKdes, mida ta peab vajalikuks.
(7)
Euroopa Raudteeagentuur võttis 14. jaanuaril 2008 vastu soovituse, mis käsitleb tava- ja kiirraudteesüsteemi KTKdes sätestatud kohustuslike tehniliste ja informatiivsete kirjelduste loendit.
(8)
Käesoleva otsusega ette nähtud meetmed on kooskõlas direktiivi 96/48/EÜ artikli 21 kohaselt asutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsusele 2006/679/EÜ (mis käsitleb üleeuroopalise tavaraudteevõrgustiku kontrolli ja signaalimise alasüsteemi tehnilisi koostalitlusnõudeid) lisatud KTK lisas A sätestatud kohustuslike tehniliste ja informatiivsete kirjelduste loend ning otsusele 2006/860/EÜ (mis käsitleb üleeuroopalise kiirraudteesüsteemi juhtkäskude ja signaalimise allsüsteemi) lisatud KTK lisas A sätestatud kohustuslike tehniliste kirjelduste loend asendatakse käesolevale otsusele lisatud kohustuslike tehniliste ja informatiivsete kirjelduste loenditega.
Artikkel 2
Käesolevale otsusele lisatud Euroopa rongijuhtimissüsteemi („ETCS”) nõuded valmivad enne 31. detsembrit 2008 ning need sisaldavad ajakohastatud ühist katsetamise tehnilist kirjeldust ja nende nõuetega parandatakse ka võimalikud vead.
Artikkel 3
Liikmesriigid peavad komisjonile enne 31. detsembrit 2008 (ilma et see piiraks direktiivi 96/48/EÜ artikli 7 ning direktiivi 2001/16/EÜ artikli 7 kohaldamist) teatama, millised nende liinidest, mis on varustatud ETCSiga, kasutavad või hakkavad enne käesoleva otsuse jõustumist kasutama kohaldatavaid kohustuslikke tehnilisi kirjeldusi.
Liikmesriigid peavad komisjonile samaks kuupäevaks teatama ka tähtpäeva, millest alates asjaomase otsuse kirjeldustele vastavad rongid saavad igaüks kasutada oma ETCS-liini.
Artikkel 4
Käesolevat otsust kohaldatakse alates 1. juunist 2008.
Artikkel 5
Käesolev otsus on adresseeritud liikmesriikidele.
Brüssel, 23. aprill 2008

Labels: 7
8
15